超然攜泉侍者來建康獄慰余甚喜作此
作者：釋德洪
朝代：宋

paragraphs: 堂堂福德相，凛凛龍泉威。
天神護戒足，山鳥曾巢衣。
彌天並輿載，清涼七帝師。
其徒今日榮，渠心終笑之。
一鉢游人間，不言行四時。
胡爲肯至此，驚定心愈疑。
乃知明月淨，曾不憎污池。
異哉月旁星，隨逐相因依。
羣囚手加額，雀息瞻梵儀。
吾亦失沉痾，一笑歡解頤。